[Foto’s] Dwelmmuil probeer kokaïen as sjokolade insmokkelDie sjokolade. Foto: SAPD ŉ 27-jarige beweerde dwelmmuil is Maandagmiddag by die Kaapstad-lughawe in hegtenis geneem nadat hy glo kokaïen die land wou insmokkel. Konst. Noloyiso Rwexana, polisiewoordvoerder, het Dinsdag aan Maroela Media gesê die man het via ŉ internasionale vlug in die land aangekom. “Die man het baie sjokolade by hom gehad en het die verpakkingsmateriaal gebruik om die dwelms te probeer versteek. Die dwelms het ŉ geskatte straatwaarde van R500 000,” het Rwexana gesê. Die dwelms. Foto: SAPD Die verdagte sal na verwagting Woensdag in die Bellville-landdroshof verskyn. Rwexana het gesê die polisiebestuur is tevrede met die inhegtenisnemings van ŉ aantal dwelmmuile die afgelope paar dae. Hy het die polisiebeamptes verbonde aan die lughawe geloof in hul pogings om dwelmhandel te bestry. “Die polisie maak dwelmhandelaars kwaad wat dink Kaapstad is ŉ maklike afsetpunt om dwelms in te smokkel,” het sy gesê.